OpenLLM-France/wikimedia huggingface dataset:
# Barzhaz Breizh/1867/Al labourerien

Oberennoù damheñvel pe handelvoù all zo ivez, gwelout Al Labourerien.
| ◄ Kanaouen al levier | Al labourerien | Ar belek forbannet ► |
Tostavit holl, Bretoned, da glevet eur gentel : War buhez al labourer eo bet great n’euz ket pell,
Eur vuhez kriz ha poaniuz ; paouez na deiz na noz ! Hag a ren a galoun-vad, da vont d’ar baradoz.
Al labourer a labour, n’euz fors e pe amzer, Kouls dindan ar ienien ha dindan ann domder ; Pa vez erc’h, grizil, kurun, avel, glao, skourn, kazarc’h, Enn he bark, o labourat, daoubleget, hen gwellac’h.
Al labourer zo gwisket peurvuia gant lien ; Na vez ket treset bemdeiz, evel ar vourc’hisien, He zillad zo truillennet, gand ann douar saotret, Re ker, a renk he gavout, a skop ouz he welet.
Dishenvel meurbed eo stad ar paourkeaz labourer, Dishenvel diouc’h stad ann dud pere a chom e ker : Re-ma ho deuz kik, pesked, ha bara gwenn bepret ; Al labourer tammou iod, bara seac’h, dour bervet.
Al labourer renk pea, pea e peb amzer, Pea tellou d’ar roue, peb bloaz, teir pe beder ; Ha pa renk pea he vestr, ma n’eo prest ann arc’hant Foar a reer gand he zanvez ; aman ann nec’hamant !
Da bea c’hoaz en deveuz obidou d’ar person, Evel ma’z eo ar c’hustum, kement-se zo gwirion ;
Rei ho c’hest d’ar veleien, aluzen d’an beorien ; Hag, evit na faziint ket, gwir d’he zervicherien.
Al labourer, goude-ze, a vezo tamallet ; Gand ann dud euz al lezen e vezo piz skarzet ; Euz he nebeud a vadou e vezo dibourc’het Hag, he zanvez o vont kuit, n’euz ger da lavaret.
Ha mar c’hoarv d’ezhan konta he arc’hant a-wechou, Arc’hant en deuz dastumet gant kemend a boaniou, C’hoarzin a ra ar geriz oc’h hual anezhan, Ha, mar geller, he gigner, oc’h ober goab out-han.
Enn divez al labourer, baleet leac’h ma karo, E vezo drouk-prezeget, kalz tud hen disprizo ; Ha koulskoude, ma teufe da zonjal ann dud-ma : Diwar breac’h al labourer m’ar bed-holl o veva.
Setu hor buhez, siouaz ! hor buhez kriz meurbed ; Hor stad a zo truezuz hor stereden kaled ; Hor stad zo poaniuz meurbed ; paouez na deiz na noz ! Renomp-hi a galoun-vad da vont d’ar baradoz.
# Barzhaz Breizh/1846/Son ann dud paour

| ◄ Son ann daol | Son ann dud paour | Son fest ann arvel ► |
Ni neuz choazet eur vestrez ne garomp nemet hi, Ne gemeromp plijadur nemet pa ’z omp gant-hi, O komzout enn he-c’hichen, hon dudi hag hor c’hoant, Hounez ez eo hon holl zonj, nemet dei n’hon euz c’hoant.
Hor mestrezig a zo brao, ha leun a vadelez, Ar vraovan krouadurez a zo enn he farrez, Hag en tu-hont ma eo koant, ez eo ivez mignon, Ha dre ze eo deut a-benn da c’honid hor c’halon ;
He zreid a zo feul ha skan, hag he c’horf ker galant ! He daoulagad ’vel glizin, he zremm ken dreo ken drant ! Pa zomp muian hirvoudet, siouaz, pe chomet klaon, Dal’ m’he c’hlevomp o komzout, ’teu joa enn hor c’halon.
# Barzhaz Breizh/1846/Son leur-nevez

Oberennoù damheñvel pe handelvoù all zo ivez, gwelout Son al Leur Nevez.
| ◄ Son fest miz Even | Son leur-nevez | Kentel ar vugale ► |
Ma zud oa oet d’al leur-neve ; Ha me d’ho heul d’ar fest ive !
D’al leur-ne oant oet d’ar maner, Fe vie bet gan-in chom er ger !
Potred eno na vanke ket, Na merc’hed koant, — ho ! — ken-neubed ;
Dridal a ree ma c’halon O kleout ar zonerien son.
Pa weliz eur plac’h o tansal, Ken drant evel eunn durzunal ;
He daoulagad evel glizin War ar bleun spern-gwenn, da vintin,
Hag he ker glaz evel bleun-lin ; He dent ker kaer evel mein-fin ;
He neuz ken drant ha ker laouen : Hag hi mont da zellet ouz-en,
Ha me mont da zellet out-hi. Ha me mont goude d’hi fedi,
D’hi fedi’vid eur jabadaou, Ha ni war ann dachen hon daou !
Trema oamp gand ann abaden, Me waske war hi dornik gwenn ;
Hag hi c’hoarzin, c’hoarzin ken douz, Hag eunn el euz ar baradouz ;
Ha me mont da c’hoarzin out-hi ; Ha ne garann mui nemet-hi.
Me ielo d’hi gwelet henoaz, Eur voulouz gan-in, hag eur groaz ;
Eur voulouzen du hag he c’hroaz, Prenet e foar Sant-Nikolaz,
Sant-Nicolaz, hor patron braz, A vo brao war hi gougik noaz ;
Hag ouspen, eur walen argant Da vouta war hi bezik koant,
Da lakat war-n-han da vijou, Ma zonjo d’i-me wechigou.
O tont endro a di ma dous, Digouet gan-e ’r c’hemener kouz ;
’R c’hemener em euz kavet, Hag ar zon-man en deuz savet.
# Barzhaz Breizh/1846/Son fest miz Even

Oberennoù damheñvel pe handelvoù all zo ivez, gwelout Son Fest miz Even.
| ◄ Son fest ann arvel | Son fest miz Even | Son leur-nevez ► |
De-mad d’hoc’h, komerez koant, de-mad d’hoc’h a larann ; Gand kalzig a garantez onn deut hirio aman.
Na vennet ked, den iaouang, em onn dimezet d’hoc’h, Evid eur walen argand am euz bet digen-hoc’h,
Dalet ho kwalen argant ha gen-hoc’h kaset-hi, N’em euz mui a garantez na ’vid hoc’h na ’vit hi.
Bez’ em euz bet ann amzer a zo d’in tremenet, Neb a vousc’hoarze d’in-me me he gare meurbed.
Hogen deut eo ann amzer rendaela ouz-in, C’hoarzo d’in neb a garo, evid-on na c’hoarzinn.
Gwech-all, pa oann den iaouank, me zouge teir zeien, Unan wer hag unan c’hlaz hag eben a oa gwenn.
Ann hini wer a zougenn ’nn inor d’am c’homerez, Oc’h he c’harout em c’halon, hag e peb gwirionez.
Ann hini wenn a zougenn, rag heol ha goulou de, E merk d’ar c’hlan-garantez oa etre hi ha me.
Ann hini c’hlaz a zougenn da gaout peuc’h ataou ; Ha pa zellann me out-hi tennann huanadennaou,
Dilezet em onn, siouaz ! siouaz ! breman gant-hi, ’Vel gand ar goulmik skanbenn e ma ar c’hoz kouldri.
Erru ann amzer neve endro gand miz even, Hag e teu ann dud iaouank da vale ’peb tachen.
Ar bleuniou barz ar prajou hirio zo digoret, Kalonou ann dud iaouang ive’ peb korn ar bed.
Setu ar bleun er spern-gwenn, ha gant-han c’houez ker mad, Hag al labouzed bihan a zeu d’en em barat.
Deut-hu gan-in, dousik-koant, da vale d’ar c’hoajou, Ni a glevo ann avel kreno ’touez ann deliou,
Hag ann dour oc’h hiboudo etouez ar veinigo, Hag ann holl eined ker kaer beg ar gwe o kano ;
Peb hini enn he zonik, peb hinienn he don : A rei frealz d’hor spered, levenez d’hor c’halon.
# Barzhaz Breizh/1846/Son fest ann arvel

Oberennoù damheñvel pe handelvoù all zo ivez, gwelout Son Fest an Armel.
| ◄ Son ann dud paour | Son fest ann arvel | Son fest miz Even ► |
Selaouit, va dous intanvez, Deut-ounn d’ho ti d’ober al lez ; Breman digouezet ann amzer Da zilezel pe da ober.
Er bloavez-ma na zemezinn, Na biken va c’hanv na dorrinn ; D’ar govent eo red d’in monet Leac’h ounn gand Doue gortozet.
D’ar govent c’houi na eot ket, D’am c’her-man ne lavarann ket ; Ar rozen hag al louzou fin Zo mad da lakat er jardin.
Ar rozen zo mad d’ar jardin, D’ar vered ar wezen ivin ; Dibabet am euz da bried Ann hini neuz krouet ar bed.
Dalit, dalit, va dousik koant ; Dalit va gwalennig arc’hant ; Likit-hi war ho tourn breman, Pe m’he lakai d’e-hoc’h va unan.
Biken gwalen na gemerinn, Na biken d’am biz na likinn, Nemed gwalen diouz dorn Doue Pehini en deuz bet va fe.
C’hoant hoc’h euz eta d’am lakat, D’am lakat da vervel timad ?
Den iaouank, me ho tigolo Diouz ar pred kollet war va zro ;
Diouz ar pred hoc’h euz-hu kollet, O c’hedal gwalen ann eured ; Me bedo Doue deiz ha noz. Ma em givimp er baradoz.
# Barzhaz Breizh/1867/Alan-al-Louarn

Oberennoù damheñvel pe handelvoù all zo ivez, gwelout Alan al Louarn.
| ◄ Drouk-kinnig Neumenoiou | Alan-al-Louarn | Bran ► |
Al Louarn barveg a glip, glip, glip, glip, glip er c’hoad ; Goa konikled arall-vro ! lemm-dremm he zaoulagad !
Lemm he zent ha skanv he dreid hag he graban ru-goad ; Alan-al-Louarn a glip, glip, glip : argad ! argad !
Ar Vretoned a weliz o lemm’ ho c’hlavier wall, Naren war higolen Breiz nemed houarnez ar Gall.
Ar Vretoned a weliz o vedi er c’hadir, Naren gant filsier-strob nemet klezeier-dir,
Ken-nebeud gwiniz ar vro ken-nebeud hor segal, Nemet pennou-blouc’h Bro-zaoz ha pennou-blouc’h Bro-c’hall.
Ar Vretoned a weliz o vac’h el leur e louc’h, Ken a lamme pellennou demeuz ar pennou-blouc’h ;
Ha ne ket gant fustlou prenn a vac’h ar Vretoned, Nemet gand sparrou houarned ha gand treid ar virc’hed.
Eur iouc’haden a gleviz, iouc’haden ar peur-zorn Adalek krec’h sant Mikel tre-beteg traon Elorn,
Adalek ti sant Weltas tre-beteg Penn-arbed ; E pevar c’horn euz a Vreiz beet al Louarn meulet !
Beet kanmeulet al Louarn a amzer-da-amzer ! Beet koun euz ar ganaouen, beet klemm ouz ar c’haner !
Neb a ganaz ar gan-ma na ganaz eur wech-all, War zigare, siouaz d’ean ! dideotet gand ar Gall.
Hogen mar d-eo dideotet ne d-eo ked digalon ! Digalon, mank ken-nebeud o saezi saez ann ton.
# Barzhaz Breizh/1867/Kroaz ann hent

Oberennoù damheñvel pe handelvoù all zo ivez, gwelout Kroaz an Hent.
| ◄ Mellezourou arc’hant | Kroaz ann hent | Ann drouk-rans ► |
Evnig a gan er c’hoad huel, Ha melenig he ziou askel ; He galonik ru, he benn glaz ; Evnig a gan beg ar ween vraz.
Abredik mad eo diskennet War lezen treuzou hon oaled, Keit ha ma oann gant ma fater : — Evnik mad, petra a glasker ? —
Kemend a c’heriou neuz laret, M’ez euz rozennou er boched : — Kemeret ebenn dous, va mignon, A lakai laouen ho kalon. —
Gwelet em euz tal kroaz ann hent, Dilun, eur plac’h evel ar zent ; Me iei disul d’ann oferen, Hag he gwelinn war ann dachen.
Ma he daou-lagad enn he fenn Skleroc’h eged dour er weren, Hag he dentigou net ha gwenn, Zo kaeroc’h eget perlezen.
He daou-zorn hag he diou-chod ru, Gwennoc’h eged lez er pod du ; Ia ! mar he gwelfec’h, va mignon, Laouen a zeufe ho kalon.
P’am befe kemend a vil skoed, Hag en deuz markiz Pontkalek ; Ha p’am befe eur vein-gleuz aour, Ma n’em euz ar plac’h me zo paour.
Na pa zafje war dreuz hon nour, E-lec’h raden glaz, bleuniou aour ; Na pa zafjent leiz ma liorz, Ma m’em euz ma dous, ne rann forz.
Kement tra deuz he lezen red ; Ann dour deuz ar feunten a red, Ann dour ia d’ann traon, d’ann izel, Ann tan d’ann nenv ha d’ann uc’hel ;
Ar goulm a c’houl eunn neizik klouz, Ar c’horf maro a c’houl ar fouz, Hag ann ene ar baradouz. Ha me ho kalonik, va dous.
Me a ielo peb lun vintin, Da groaz ann hent, war ma daoulin ; Me a ielo d’ar groaz neve, Abalamour d’am c’harante.
# Barzhaz Breizh/1867/Kanaouen ann anaon

Oberennoù damheñvel pe handelvoù all zo ivez, gwelout Kanaouenn an Anaon.
| ◄ Kimiad ann ene | Kanaouen ann anaon | Ann ifern ► |
Han Tad ar Mab ar Spered-glan, Iec’hed mad d’hoc’h, tud ann ti-man, Iec’hed mar d’hoc’h war boez hor penn Deut omp d’ho lakat er beden.
Pa sko ar Maro war ann nor, Stok er c’halonou ar c’hren-mor ; Da doull ann nor pa zeu ’r maro, Piou gand ar maro a ielo ?
Hogen, na vec’h ket souezet, Da doull ho tor mar d-omp digouet : Jezuz en deuz hon digaset, D’ho tihuna mar d-oc’h kousket ;
D’ho tihuna, tud ann ti-man, D’ho tihuna, braz ha bihan : Mar ’z euz, siouaz, truez er bed, Enn han Doue ! hor zikouret.
Breudeur, kerent ha mignoned, Enn han Doue ! hor zilaouet ! Enn han Doue pedet ! pedet ! Rag ar vugale na reont ket.
Gand ar re hon euz-ni maget, Ed omp pell zo ankounac’het, Gand ar re hon euz-ni karet, Hep truez, ez omp dilezet.
Ma map, ma merc’h, c’hui zo kousket War ar plun dous ha blod meurbed, Ha me ho tad, ha me ho mamm, Er purkator e-kreiz ar flamm.
C’hui zo er gwele kousket aez, Ann anaon paour zo diaez, C’hui zo er gwele kousket mad, Ann anaon paour zo divad.
Eul linser wenn ha pemp planken, Eunn dorchen blouz dindan ho penn, Pemp troatad douar war c’horre, Setu madou ar bed er be.
Ni zo enn tan hag enn anken ; Tan dindan-omp, tan war hor penn, Ha tan war lae, ha tan d’ann traon ; Pedet evid ann anaon !
Gwechall pa oamp e-barz ar bed, Ni boa kerent ha mignoned ; Hogen breman, p’ed omp marvet, Kerent, mignoned, n’hon euz ket.
Enn han Doue, hor zikouret ! Pedet ar Werc’hez benniget Da skuilla eul lomm euz he lez, Eul lomm war ann anaon kez.
Euz ho kwele prim dilammet, War ho taou-lin en em strinket, Nemet kouet e vec’h er c’hlenved, Pe gand ar maro kent galvet.
# Barzhaz Breizh/1867/Klemvan itron Nizon

Oberennoù damheñvel pe handelvoù all zo ivez, gwelout Klemmvan Itron Nizon.
| ◄ Ar Baradoz | Klemvan itron Nizon |
Allaz ! allaz ! maro itron Maner ar Genkiz-a-Nizon ! Me wel evel ar c’hoummoul du A guz ann heol a bep tu.
— Hor mammik paour, pa n’em oc’h mui, Piou dorro pelloc’h hon naon-ni ? Piou roi d’e-omp dillad ha louzou ? Piou bareo hor gouliou ?
Adal ar ger a Gemperle Bete Nizon ni a oele, E bordig ann hent daoulinet Hed pedeir leo hon euz goelet ;
Goelet hon euz da heul ar c’harr Zo bet ouz ho kas d’ann douar ; Goelet hon euz etal ho pez Goela raimp epad hor buhez.
Pebez kaon, siouaz, er maner ! Pebez kaon er vro, itron ger ! Kenavo, hor mamm dous ha mad ; Perag oc’h-hu deud d’hor c’huitat ? —
— Peorien, peorien geiz, ho taelou Zo dreist ann holl meuleudiou ; Koulskoude ne ket red goela Pa ’ma hor mamm ebarz ar joa.
Pa ’ma gand ar Werc’hez santel, Gand Jezuz hag ann Ebestel Gand ar Zent hag ar Sentezed, Gand he diou verc’h, gand he fried.
Ar beleg etal he gwele Gand eur vouez dous a lavare : « Sent ha sentezed euz ann ne, Deud da zigemer va ene ;
Deut ’ta, ma hellinn evid mad Karout, gan-e-hoc’h, Doue hon Tad, Er Baradoz da virviken. » Neuze e teuaz da dremenn.
Tremen e deuz gret gand dousder, Evel o c’hoarzin, hor mamm ger ; Evel m’e defe gwelet dor Ar Baradoz d’ezhi digor.
Edo gouel Maria-Garmel Gouel dudiuz evit mervel, Edo abardaez ar gwener, Deiz braz ma varvaz ar Zalver.
Tavit ’ta, peorien geiz, tavit, Na oelit ket, ma he c’harit : Mad da vedi a oa ann ed Ann elez ho deuz hen medet.
Ar wezen goz a zo pilet, He dra gand ar Mestr a zo et, Koulskoude meur a blant iaouank A jomm war he lerc’h stank-ha-stank.
Ann evnigou a hello c’hoaz Neizia dindan ann deliou glaz, Ha kana meuleudi Doue Na losk evn na den dibourve. —
Leveromp ann De profundis Etal bez itron ar Genkiz, Ha ra vo skrivet war he men : Aman ema mamm ar beorien.
Ar wers zo gret gand eur belek, Bet kure e parrez Riek, Hag a gare, hag a garo Da viken ann itron varo.
Endra ma jommo e buhez E lavaro peb mintinvez Eur Memento ’vid he vamm goz ; Ma ’z ai gant hi d’ar Baradoz !
# Barzhaz Breizh/1867/Livaden Geris

Oberennoù damheñvel pe handelvoù all zo ivez, gwelout Liñvadenn Gêr-Iz.
| ◄ Ar c’horred | Livaden Geris | Gwin ar C’hallaoued ha korol ar c’hleze ► |
Ha glevaz-te, ha glevaz-te Pez a lavaraz den Doue D’ar roue Gradlon enn Is be ?
— « Arabad eo en embarat ! Arabad eo arabadiat ! Goude levenez, kalonad !
« Neb e beg e kig ar pesked, Gand ar pesked a vo peget, Ha neb a lonk a vo lonket.
« Ha neb a ev, ha gwin a vesk, A evo dour evel eur pesk ; Ha neb na oar a gavo desk. »
Ar roue Gradlon a venne — Koanourien da, da eo gan-e Monet da gouski eur banne.
— Da gouski afec’h antronoz, Manet-hu gan-e-omp-ni fenoz : Hogen pa vennit-hu, bennoz ! —
Serc’heg a gomze war ma oue Flourik-flour ouz merc’h ar roue : — Klouar Dahut, nag ann alc’houe ?
— Ann alc’houe a vezo tennet ; Ar puns a vezo dibrennet : Pez a ioulit-hu ra vo gret ! —
Hag ann neb en defe gwelet Ar roue koz war he gousked, Meurbed vije bet souezet,
Souezet gand he bali moug, Hag he vleo gwenn-kann war he choug, He alc’houe aour ekerc’h’n he c’houg.
Neb a vije bet er c’heden, En defe gwelet ar verc’h wenn Goustad o vont tre, diarc’hen.
Tostat re oud he zad roue, Ha war he daoulin ’n em stoue, Ha ribla re sug hag alc’houe.
Ato e hun, e hun ann ner. Ken a glevet hed al laouer : — Laosket ar puns ! beuzet ar ger ! —
— Otrou roue, sav diallen ! Ha war da varc’h ! ha kuit a-grenn ! Ma’r mor o redek dreist he lenn ! —
Bezet milliget ar verc’h wenn A zialc’houezaz, goude koen, Gore puns Keris, mor termen !
— Koadour, koadour, lavar d’i-me Marc’h gouez Gradlon a welaz-te O vont e-biou gand ar zaon-me?
— Marc’h Gradlon dre-ma na weliz Nemed enn noz du he gleviz Trip, trep, trip, trep, trip, trep; tan-tis !
— Gwelaz-te morverc’h, pesketour, O kriba he bleo melen-aour Dre ann heol splann, e ribl ann dour ?
— Gwelout a riz ar morverc’h wenn ; M’he c’hleviz o kana zoken : Klemvanuz tonn ha kanaouen.
# Barzhaz Breizh/1867/Kentel ar beorien

Oberennoù damheñvel pe handelvoù all zo ivez, gwelout Kentel ar Beorien.
| ◄ Son ann daol | Kentel ar beorien | Son fest ann arvel ► |
Sant Per da Jezuz lavare : — Da Vreiz-izel it, va Doue ? — Per, da Vreiz-izel me ne dann : Tud divac’han, Per, ha dour skan. —
Sant Iann lavare d’ar Werc’hez : — Da Vreiz-izel it, itron gez ?
— Da Vreiz-izel ez ann warc’hoaz ; Pedet ounn gand va mignon braz. —
Antronoz, e Parrez Plouigneou, Oa klevet ar c’han hag ar iou ; Oa klevet ar soner o son, E ti eunn ozac’h afeson ;
E ti eunn ozac’h pinvidik Hag hen mad ouc’h peb reuzeudik ; Seul-vui roe aluzennou, Seul-vui e kreske he vadou.
Hag eur mab hep-ken en devoa, Eur paotr dibill a dric’houec’h vloa ; Hag enn he benn en doa laket Da ober gant ha eur banked.
Eur banked kaer hag eunn eured ; He holl gerent en doa pedet, Pedet en doa he holl gerent, Hag ar beorien ho c’har ar zent.
Pa oant ouc’h taol divezad-mad, Erru eur baourez divezad ; Hag hi truillek ha diarc’hen. Gant hi he mab ouz he c’herc’hen.
— ’Vid hoc’h da veza divezad, Paourez gez, bezit deuet mad. — Dre ann dorn e oe kemeret Da dal ann tan e oe kaset.
Da dal ann tan da repui, He mabik kerkouls evel-t-hi ; Hag a c’hoarze ouc’h tud ann ti ; Nemet na brize ket dibri.
— Dibrit hag evit a gerfet, Dira-z-hoc’h, gand grad, eo laket. — Me n’am euz na naoun na sec’hed, Nemed eur garantez barfed.
Nemed eur garantez wirion, Pa-z-ounn pedet a wir galon, Pa-z-ounn pedet a galon vad, Da zonet da eured ho map.
Mil vad a ra d’am c’halon gez Gwelet hoc’h holl gompainunez ; Mil vad a ra d’am mab Jezuz, Gwelet tud ker karantezuz.
Ne d-omp gand hini anavet, Med hini neuz aluzennet. War ann ti-ma kant mil bennoz ! Kenavezo d’ar baradoz ! —
Ar gentel-ma zo bet savet Enn nenv, e palez ann Drindet, Dindan eur bod boukedon roz A dol c’houez vad er baradoz.
# Barzhaz Breizh/1867/Kentel fest ar vugale

Oberennoù damheñvel pe handelvoù all zo ivez, gwelout Kentel fest ar vugale.
| ◄ Son al leur-nevez | Kentel fest ar vugale | Ann hollaika ► |
Didostait ama, bugale, Da glevet eur gentel neve A zo bet savet evid hoc’h : Kemeret poan d’he ziski bloc’h.
Pa zihunet enn ho kwele, Roet ho kalon da Zoue, Gret sin-ar-groaz, laret goude Gant fe, ha spi ha karante :
Laret : « Me ro d’hoc’h, ma Doue, « Ma c’halon, ma c’horf, ma ene : « Gret ma vinn den mad, ma Doue, « Pe mervel kent ma teui ann de. »
Benedicite, kent ar pred, Ha grasou, goude, leveret ; Marteze ne po boed bepred. Ma n’hoc’h euz koun deuz ho laret.
Laret a ra ann evnigou, Kludet er c’hoad war ar brankou, ’Vid eur greun ed, ’vid eur prenvik, Ia, ’vid eul lomm gliz, eul lommik.
Ha pa eet da warn ho loened, Kemeret eur wialen red ; Ha pa eo pred noz d’ho distrei, Distroit-he gand aon rag ar blei.
Na wall-bedet morse gat-he : Mar d-eo red gourdrouz, leret d’he : « Boit-hu ! boit-hu ! loen divergon, Na laeret ked ieod ar person !
« Boed al louarn, boed ar morvran, Da gorf-te ne ve morse lan Ah ! mar gellann erru gen-hoc’h. Me werzo ker ma fazou d’hoc’h. »
Pa welet eur vran o nijal, Sonjet enn diaoul ken du, ker fall ; Ha pa welet eur goulmig wenn, Sonjet enn el ker mad, ker gwenn.
Sonjet a zell ouz hoc’h Doue Evel ann heol deuz lein ann ne ; Sonjet ho laka da vleunia ’Vel ann heol roz-gwe Komana.
Ha pa gomzet oc’h tud ho ti, Laret : ma breur, ma c’hoar ; ha, c’hui. Komzet ann eil ouz egile Gand honestiz ha karante.
Enoret, bugale, doujet Ann noblanz, ann dudjentiled ; Enoret ann dud a iliz, Komzet out-ho gand honestiz,
Na dremenet na borc’h na ker Lec’h a vo Jezuz, hor Salver, Heb he adori a galon, Hag ugent de po a bardon.
Ar Zakramant, pa he gefet, Heuliet-han kammed-ha-kammed Gand roue ar zent hag ann ele, Vijec’h bet e gwir enn de-se.
Da c’houel ar Zakramant meulet, Ar re vo fur a vo laket Da dol’t bleuniou kaer dirag hen, O c’hortoz ma tollint enn nen.
Enn noz, abarz mont da gousket, Laret ho pedennou bepred, Ma teui eunn el gwenn deuz ann ne, D’ho tiwall ken na zeui ann de.
Setu, bugale, ann dro-vad Da veva e kristenien vad. Sentet eta diouc’h ma c’hentel, Ha c’hui rei eur vuhe zantel.
# Er vateh Perrinig

| ◄ Merh en duk a Naned | Er vatèh Perrinig | Ur galand trompet  ► |
* 1. — — « Bonjour d’oh hui tavarnour (ha d’oh tavarnourés) (bis).
* Bout e zou guin mat én hou ti, tanhoeit hun nès liés.
* 2. — — Ya sur, tudchentil iouank, — guir mat e huès laret,
* Ni hun nès guin ru ha guin guen ker mat el zou ér bed.
* 3. — « Ni hun nès guin ru, guin guen — ker mat el zou ér bed ;
* El ma lareèt, tudchentil, é vééh chervijet.
* 4. — « Ya sur, el ma lareèt, — é véèh chervijet
* Hag er vatèh eit hou chervij ’n’hani hou pou choéjet.
* 5. — — « Mar hum bé ni er vatèh, — ’n’hani e choéjeemb,
* Hou matèh vihan Perrinig nezé e reèt t’emb.
* 6. — Pou doé daibret hag ivet — revé ou volanté,
* Ind e houlennas Perrinig d’hobér un dro halé.
* 7. — « N’hou pou quet sur Perrinig, — rac é ha de repoz,
* Ne jauj quet calz d’ur plah iouank bout é valé de noz.
* 8. — « Ni hou ped, lausket hi hoah, — ahoel betag dég ér,
* De zonet gued n’emb ar en hent eit hun ambrug d’er guér.
* 9. — Nou deoé quet hoah pêleit-goal bêl a zoh en ti,
* Mé commansant konz divalaw, kenig argand dehi.
* 10. — — « Dalhet gued-n-oh tud chentil, — hou eur ha hou argand,
* Ne vennan quet kol me inour deustou mé on iouank.
* 11. — Neoah er vestréz én ti n’hell repoz na cousket,
* E chonjal én hé matèhig deit én drô n’en dé quet.
* 12 — Chetui sônet uéneg ér, — é ha de vout kreiz-noz,
* Hag er plah iouank Perrinig n’en da quet te repoz.
* 13. — Er vestréz lan a zoustér — ha lan a vadeleah,
* E chomas ar gorn en uéled de hortoz hé matèh.
* 14. — « Saw té bean matèh vihan, — saw d’alum er goleu.
* De hout mén é ma Perrinig, d’hi hlask dré en henteu.
* 15. — « Lak er goleu alumet — én ur lanternig sclér,
* Eid clask er vatèh Perrinig dré er ruieu a guér,
* 16. — Cavet é bet Perrinig — ’tal d’or sant Jak lahet,
* Ur holeuen caër én hé dorn, ha hi hoah alumet.
* 17. — M’hou suppli, tavarnizion, — en dès matèhizion,
* N’hou lausket quet jamés de noz d’ambrug laquézion.
# Er vwès tape’mad

Oberennoù damheñvel pe handelvoù all zo ivez, gwelout Trente mélodies populaires de Basse-Bretagne (1931)/Ar vaouez tapet mat ha Penaos e rin-me krampoez.
| ◄ Me a zo deut betek aman | Er vwès tape’mad | Gourc’hemenneu Doué ► |
* Penost i reiñ méñ krampoèc’h
* Allon la dige da allon la allon la dige da allon la
* Penost i reiñ méñ krampoèc’h
* A pen de men daor i Blawèc’h kommèr ?
* A pen de men daor i Blawèc’h ?
* Ima mem bleud e’r Gemené
* Allon la etc.
* A me zrébé e Kimperlé ;
* Ha me varikèl i’r bod fav
* A me rozèl e’r bodék skav
Cette chanson, d’une allure franche et naturelle, est dans le mode phrygien. Sa construction rythmique offre un exemple assez remarquable de la division tripartite, chère au tempérament breton. Si on l’analyse, on voit qu’elle se compose de deux périodes, composée chacune de trois phrases de trois mesures. D’après notre notation la deuxième phrase de la seconde période renferme quatre mesures au lieu de 3 ; mais la mesure en plus tient ici lieu de point d’orgue et sa présence n’altère en rien la symétrie de la composition rythmique.
Chantée par Mr Le Fur Guéméné
# Er verniken

| ◄ Soñnen d’é zeulagad | Er verniken | Péden er moraer  ► |
D’en hani 'oér eit più éma.
Guélet em ès un dra hep par : Ur garreg sonn ar é ziùar, Ha tro ha tro mor é konar ;
Hag er garreg, — ihuél é ben, E oé staget doh é grohen, — Bihan — bihan, — ur verniken.
Digabestret ha didruhé En tonneu divent e darhé... Meit er verniken e zalhé.
Ha chetu deit er mor d’arsaù, Hag er geh berniken tenaù D’er roh e oé staget ataù.
Er verniken e oui krogein : Zoh er roh é ma ar é gein Tra ne hello hé distagein..... . . . . . . . . . . . . . . . . . . . . . .
Hama, nen dès nitra guiroh : El er verniken ar er roh, Me halon zo staget dohoh !